‘Bankrot’ Samoa kollekteer voor Skotse toetsSamoa, wat Saterdag op Murrayfield, Edinburgh, teen Skotland speel, is glo bankrot en het nie geld om sy spelers te betaal nie. ʼn Toets teen Engeland wag twee weke later. Luidens berigte oorsee het Tuilaepa Sailele Malielegaoi, die Samoaanse eerste minister, wat ook die voorsitter van die land se rugbyunie is, dié erkenning gedoen in die aanloop tot ʼn telefoniese geldinsameling om die unie uit sy penarie te probeer red. Hy het gesê die unie kan nie sy bankskuld aflos nie, en het geld nodig om sy spelers te betaal. Samoaanse rugby het ʼn lang geskiedenis van geldprobleme te midde van beskuldigings van wanadministrasie en spelersdreigemente om te staak. Wêreldrugby (WR) het intussen bevestig dat die toetse teen die Skotte en Engelse nie in gedrang is nie. WR staan kragtens sy hoëprestasieprogram vir die spelers se versekering en die koste van oefenkampe en vlugte in. Die gasheerlande betaal die koste ter plaatse, en Engeland het op versoek van Samoa ingestem om ʼn geldelike bydrae aan die besoekers te maak.